מואנס דאבור ורד בול זלצבורג סיימו הערב (ראשון) את העונה באוסטריה עם הפסד חוץ 4:0 לאוסטריה וינה במחזור ה-36 והאחרון. החלוץ הישראלי פתח בהרכב והשלים 90 דקות בהפסד הליגה הרביעי של קבוצתו שכזכור זכתה באליפות כבר לפני מספר שבועות.
אקס מכבי תל אביב, שזכה בתואר ראשון מעבר לים, סיים עונה מופלאה כמלך השערים של הליגה האוסטרית עם 22 גולים ובכך קבע שיא אישי של הבקעות. דאבור פתח בהרכב ב-27 משחקי ליגה מתוך 36 ועלה עוד חמש פעמים מהספסל. החלוץ מצא את הרשת בממוצע כל 114.6 דקות.
בנוסף, דאבור הבקיע חמישה שערים במסע הקסם של רד בול זלצבורג שהגיעה עד לחצי גמר הליגה האירופית שם היא הפסידה אחרי הארכה ודרמה גדולה למארסיי. הישראלי וקבוצתו הפסידו גם בגמר הגביע האוסטרי לשטורם גראץ.
יכולתו הגבוהה של חלוץ נבחרת ישראל הובילה לביקוש רב ברחבי אירופה ומספר מועדוני פאר כמו סביליה, פיורנטינה וליון הוזכרו כמועמדים לצרפו, אך דאבור מחזיק בחוזה לשלוש נוספות בזלצבורג שצפויה לדרוש סכום גבוה (כ-20 מיליון יורו על פי הדיווחים) שעלול להרתיע את המתעניינות.